**ג'ון גייל** (באנגלית: **John Gayle**;‏ ‏11 בספטמבר 1792 – 21 ביולי 1859) היה פוליטיקאי ושופט אמריקאי מאלבמה, שכיהן כמושל אלבמה השביעי בשנים 1831–1835, כחבר בית הנבחרים של ארצות הברית מטעם אלבמה בשנים 1847–1849, וכשופט בבתי המשפט הפדרליים המחוזיים של אלבמה משנת 1849 ועד מותו.

ראשית חייו
----------

ג'ון גייל נולד במחוז סאמטר שבקרוליינה הצפונית. הוא למד לימודים קלאסיים בקולג' קרוליינה הדרומית (כיום אוניברסיטת קרוליינה הדרומית), שם סיים את לימודיו ב-1813, וב-1818 הוא למד משפטים בקריאה עצמית. בעת לימודיו הוא היה נשיא החברה הספרותית. ב-1818 הוא התקבל ללשכת עורכי הדין והחל לעסוק במקצוע בסנט סטיבנס שבאלבמה. גייל היה חבר במועצה המחוקקת של טריטוריית אלבמה (אנ') בשנים 1818 - 1819. הוא היה תובע בבית המשפט של אלבמה בשנים 1819 - 1821, וחבר בית הנבחרים של אלבמה בשנים 1822–1823 ובשנים 1829–1830, כשב-1829 שימש כיושב ראש הבית. בשנים 1823 - 1825 הוא כיהן כשופט בבית המשפט בסבב השלישי של אלבמה. בשנים 1826 - 1828 הוא חידש את עיסוקו בעריכת דין במחוז גרין. בשנים 1828 - 1829 הוא כיהן כשופט בבית המשפט העליון של אלבמה.

גייל מוזכר בספר "העבדות האמריקאית כפי שהיא" (American Slavery As It Is), ספר שבו הובעה התנגדות לעבדות ושפורסם ב-1839. שמו הוכנס כדוגמה למחזיקי עבדים שזלזלו בנישואים של אפרו-אמריקאים ששועבדו. בספר הופיעה מודעה בחתימתו של גייל לעזרה בלכידת עבד נמלט, בה הוא רמז שהנמלט עשוי להגיע למחוז שכן שבו התגוררה אשתו.

במהלך כהונתו כשופט בבית המשפט העליון של אלבמה, ישב גייל בדין בעתירה לחירות של קורנליוס סינקלייר (אנ'), נער אפרו-אמריקאי צעיר שנחטף ונמכר לעבדות בטסקלוסה, אלבמה.

מושל אלבמה
----------

בשנים 1831–1835 כיהן גייל כמושל אלבמה. במהלך תקופת כהונתו כמושל, הורחבה פעילותו של הבנק המדינתי, הושלמה סלילתה של מסילת הברזל הראשונה המדינה, והוקמה טחנת הכותנה הראשונה במדינה במחוז מדיסון. לאחר תום כהונתו כמושל ועד 1846 שב גייל לעיסוקו בעריכת דין בעיר מוביל.

חבר בית הנבחרים של ארצות הברית
------------------------------

גייל נבחר מטעם המפלגה הוויגית כנציג מחוז הבחירה הראשון של אלבמה לבית הנבחרים של ארצות הברית, וכיהן בקונגרס ה-30 ממרץ 1847 ועד 1849. במהלך כהונתו הוא שימש כיושב ראש הוועדה לתביעות קרקע פרטיות.

שופט פדרלי
----------

ב-12 במרץ 1849 מונה גייל על ידי הנשיא זאכרי טיילור לאייש משרת שיפוט בבתי המשפט המחוזיים של מרכז אלבמה, צפון אלבמה ודרום אלבמה, שהתפנתה עקב פטירתו של השופט ויליאם קרופורד. למחרת היום אושר מינוי על ידי הסנאט של ארצות הברית והוא נכנס לתפקידו. הוא כיהן על כס השיפוט עד מותו.

חיים אישיים
-----------

ב-1819 נשא גייל לאישה את שרה אן היינסוורת', לשעבר מקרוליינה הדרומית. לשניים נולדו שישה ילדים ושרה נפטרה ב-1835 כתוצאה ממחלת הטטנוס. ב-1837 הוא נישא בשנית לקלירסה סטדמן פאק. לשניים נולדו שני ילדים.

ג'ון גייל נפטר ב-21 ביולי 1859, בגיל 66 בג'קסונוויל, אלבמה. הוא נטמן בבית הקברות מגנוליה שבעיר מוביל.

קישורים חיצוניים
----------------

ויקישיתוף מדיה וקבצים בנושא **ג'ון גייל** בוויקישיתוף
* ג'ון גייל באתר אגודת המושלים הלאומית (באנגלית)
* ג'ון גייל באתר המדריך הביוגרפי של הקונגרס של ארצות הברית (באנגלית)
* ג'ון קגייל באתר המדריך הביוגרפי של השופטים הפדרליים (באנגלית)
* ג'ון גייל באנציקלופדיה של אלבמה (באנגלית)
* ג'ון גייל באתר The Political Graveyard (באנגלית)
* ג'ון גייל, באתר "Find a Grave" (באנגלית)

הערות שוליים
------------

1. ↑  Weld, Theodore Dwight; Sweetser, Seth; American Anti-Slavery Society (1839). American slavery as it is: : testimony of a thousand witnesses. Boston Public Library. New York: Published by the American Anti-Slavery Society, office, no. 143 Nassau Street, p. 172.
2. ↑  Judson Crump and Alfred L. Brophy, Twenty-One Months a Slave: Cornelius Sinclair's Odyssey," Mississippi Law Journal 86 (2017): 457, 477-79.

| מושלי אלבמה אלבמהאלבמה |
| --- |
| 

|  |  |
| --- | --- |
| ויליאם ואייט ביב • תומאס ביב • ישראל פיקנס • ג'ון מרפי • גבריאל מור • סמואל מור • ג'ון גייל • קלמנט קומר קליי • יו מקוויי • ארתור באגבי • בנג'מין פיצפטריק • ג'ושוע מרטין • רובן צ'פמן • הנרי קולייר • ג'ון וינסטון • אנדרו מור • ג'ון גיל שורטר • תומאס ה. ווטס • לואיס פרסונס • רוברט פטון • וייג'ר סוויין • ויליאם יו סמית' • רוברט לינדזי • דייוויד לואיס • ג'ורג' יוסטון • רופוס קוב • אדוארד אוניל • תומאס סיי • תומאס ג'ונס • ויליאם אוטס • ג'וזף ג'ונסטון • ויליאם ג'לקס • ויליאם סמפורד • ויליאם ג'לקס • ברקסטון בראג קומר • אמט אוניל • צ'ארלס הנדרסון • תומאס קילבי • ויליאם ברנדון • ביב גרייבס • בנג'מין מילר • ביב גרייבס • פרנק דיקסון • צ'ונסי ספארקס • ג'ים פולסום • גורדון פרסונס • ג'ים פולסום • ג'ון פטרסון • ג'ורג' וולאס • לורלין וולאס • אלברט ברואר • ג'ורג' וולאס • פוב ג'יימס • ג'ורג' וולאס • ה. גאי האנט • ג'ים פולסום הבן • פוב ג'יימס • דון סיגלמן • בוב ריילי • רוברט בנטלי • קיי אייבי |  |

 |


|  |  |
| --- | --- |
| בקרת זהויות עריכת הנתון בוויקינתונים | 
* GND: 1175410624
* LCCN: nr95010758
* SNAC: w6p56f1v
* US Congress: G000106
* VIAF: 36806220
* WorldCat: lccn-nr95010758

 |